2 Petrus is die enigste Nuwe-Testamentiese brief wat na Christus se verheerliking op die berg verwys. In Eksodus 24 lyk die magtige teenwoordigheid van die Here soos 'n gloeiende vuur op die berg Sinai. Die koning word in Psalm 2 op die heilige berg, Sion, gesalf en Psalm 99 besing die heiligheid van God. Matteus 17 vertel die verhaal van Jesus se verheerliking.
Sondag van Verheerliking (transfigurasie) merk die oorgang tussen die tyd na Epifanie en Lydenstyd. Dit is die viering van die verheerliking van Christus aan die begin van sy lydensweg.
Hierdie Sondag fokus op die glansryke bekendmaking van Christus se goddelike misterie aan sy dissipels. Etlike kunstenaars se verbeelding is deur hierdie gebeure aangegryp. Kunstenaars soos Andrei Rublev, Fra Angelico en Rapael se werk kan by Textweek gesien word.
16Toe ons aan julle die krag van ons Here Jesus Christus en sy wederkoms bekend gemaak het, het ons ons nie op versinsels of legendes verlaat nie. Nee, met ons eie oë het ons Hom in al sy majesteit gesien. 17Hy het van God die Vader eer en heerlikheid ontvang toe die Allerhoogste Majesteit gesê het: "Dit is my geliefde Seun oor wie Ek My verheug." a18Die stem uit die hemel het ons self gehoor toe ons saam met Hom op die heilige berg was. 19En dit het vir ons die boodskap van die profete nog meer bevestig. Hierdie boodskap is soos 'n lamp wat in 'n donker plek skyn. Julle sal goed doen as julle in sy lig bly totdat die dag aanbreek en die môrester opkom in julle harte.
20Dít veral moet julle weet: geen profesie in die Skrif kan op grond van eie insig reg uitgelê word nie, 21want geen profesie is ooit deur die wil van 'n mens voortgebring nie. Nee, deur die Heilige Gees meegevoer, het mense die woord wat van God kom, verkondig.
Aanvangswoord: (Uit Psalm 2 en 99)
Seëngroet: 2 Petrus 1
Skriflesing: Eksodus 24
Vryspraak: Psalm 103
Geloofsbelydenis ahv Efesiërs 1 en 4
Loflied 175 "Majesteit vs 1" (herhaal)
Skriflesing: 2 Petrus 1:16-21
Wegsending: Lied 547 "Alle volke, klap julle hande 1,2,3"
Daar is in die liturgie gebruik gemaak van die bydraes in Bybelmedia se Woord en Fees: Preekriglyne en Liturgiese Voorstelle vir 2016-17.
Aanvangslied: Lied 169 "Heilig (3X) Heer God almagtig vs 1,2,3″
Aanvangswoord (Uit Psalm 2 en 99)
12en Hom onderdanig wees…
Kom buig in aanbidding voor Hom:Hy is heilig!
F134. "Here, U's Die Bron Van Die Lewe "
(RUBRIEK: FLAM Gemeentesang – Lof en Verwondering)
Teks en Musiek: W Kamffer
Here, U's die bron van die lewe
U bepaal die sin en die rede
U is die outeur van die mensverhaal
U's die argitek van die groot heelal
U is die God wat die hemel gemaak het
Wat elke ster op sy roete geplaas het
Wat elke wese laat pas in U raadsplan
En elke mens wil laat deel in U liefde
U is Heer. U regeer. U is Heer
U's die dirigent van die stormweer
U gee die bevel en die wind beweeg
U beheer die sluis wat die reën gee
Here, U verskyn en die aarde beef
U het my met sorg aanmekaar geweef
U laat my die werk van U hand beleef
U het elke haar op my kop getel
Hoe kan ek genoeg van U roem vertel
F250. "Jesus Groot Bo Almal / Ek Wil U Naam Besing"
(RUBRIEK: Flammikidz – Lof & Verwondering)
Oorspronklik: Jesus, Name Above All Names
Teks en Musiek: Naida Hearn
Afr. teks: 1984 Attie van der Colf; verwerk met ekstra teks: Louis Brittz
© Scripture in Song / Urial Publishing / Weaver
Emmanuel, God is met ons
En ek wil u Naam besing
vir U my lewe bring
Ja, ek wil u Naam besing,
Wanneer kinders speel en een van hulle raak om die een of ander rede aan die huil, sal die kinders gewoonlik na die volwassenes hardloop. En dan volg daar mos gewoonlik eers 'n tipe ondervraging om presies uit te vind wat regtig gebeur het. Elke kind kry geleentheid om te sê wat s/hy gesien het en wat s/hy dink nou regtig gebeur het en wie s/hy dink die skuldige (s) is.
Maar net die wat regtig daar was, wat daarby betrokke was of wat naby genoeg was, kan mos met eerlikheid vertel wat gebeur het. Die ander kan nie sê wat gebeur het nie, want hulle het dit nie gesien gebeur nie. 'n Mens glo daarom gewoonlik net die wat regtig daar was en wie dit regtig sien gebeur het.
Met Jesus se verhaal is dit ook so. Daarom beklemtoon Petrus vir die lesers van sy brief: "Ek weet dis waar, want ek het dit regtig sien gebeur".
Jy sou dit deur middel van 'n skit  kon uitbeeld:
Jy kan die storie aanpas sodat dit vir julle situasie geskik sal wees. Ten minste vier kinders is nodig. Reël met die kinders voor die tyd wat hulle moet doen, sodat dit lyk asof dit regtig gebeur.
Sê vir die gemeente dat jy vier kinders vorentoe gaan roep om 'n eksperiment uit te voer.
Vra een van die vier kinders (#4) om uit die kerkgebou te gaan en om vir jou 'n blaar in die tuin te gaan pluk. (Die blaar is nie regtig nodig nie; jy wil hom/haar net nie in die gebou hê nie). Die ander drie kinders moet voor die preekstoel wag.
Draai om op die kansel om iets agter jou op te tel en terwyl jy wegkyk, laat een van die kinders (#1), 'n ander kind (#2) rondstamp.
#2 teken hardop protes aan, waarop jy as prediker terugdraai en wil weet wat aangaan.
Die kind wat gesien het wat gebeur (#3), bevestig dit dat #2 rondgestamp is, waarop #4, wat van buite af ingekom het, dan bykom in die gesprek. S/hy sê byvoorbeeld dat dit glad nie waar is nie, want #2 is kleinserig en wil #1 altyd net in die moeilikheid bring.
Vra nou die gemeente wie die mees betroubare getuie is: #1, 2, 3, of 4? In 'n hof sal #3 natuurlik as die enigste betroubare getuie gereken word. (Indien daar 'n prokureur in die erediens is, vra hom/haar om dit te bevestig en dalk te verduidelik). 'n Moontlike verduideliking daarvoor is dat #3 nie self by die situasie betrokke was nie, maar dat s/hy wel 'n ooggetuie was van wat gebeur het. #1 en 2 was betrokke en is daarom deel van wat gebeur het en #4 het niks gesien nie.
Petrus wil die gemeente oortuig dat hy Getuie #3 is, 'n getuie wat regtig geglo kan word.
 'n Skit is 'n spontane toneeltjie wat met min oefening opgevoer kan word en wat as gespreksknoper gebruik kan word.
(Uit die vorige bydrae by seisoenvanluister.co.za)
Carolyn Brown stel voor dat verskillende skilderye van die verheerliking vertoon word en dat dan op die dissipels se gesigsuitdrukking van verbasing en verwondering gefokus word. Transfiguration, Fra Angelico (1400-1455)
Ema Drouillard van San Francisco werk vir mense seremonies uit wat by hulle behoeftes pas. Sy ontwerp selfs doopseremonies waarin die Naam van God nooit genoem word nie. Daarmee voldoen sy aan die aanvraag van mense wat hulle kinders aan 'n wye spektrum van geloof wil blootstel, sonder om vir die inhoud van net een godsdiens te kies.
Een so 'n seremonie was vir 'n ouerpaar in Kalifornië wat hul baba 'n spirituele opvoeding wou gee. "Ons wil net hê ons dogtertjie moet weet 'n groter gees vergesel haar deur die lewe, maar ons wil nie te spesifiek wees nie. Ons wil alle moontlikhede dek," het die baba se moeder gesê.
Die egpaar het self in 'n Gereformeerde kerk (Presbiteriaans) opgegroei, maar nou sê die ma: "Ons doen 'n afgewaterde weergawe van die Christelike geloof vir ons dogtertjie, want sy glo in engele en feetjies, dwergies en Kersvader. Ons wil dit so hou."
Geloof en koers
Elke mens se lewe is 'n reis na 'n bestemming. Waarin jy glo, en die keuses wat jy maak, het 'n impak op die plek waar jy eendag gaan uitkom.
Mense wil graag realisties wees. Ons wil ons lewe egter bou op feite, nie op lugkastele nie. Ons wil hê die fondament van ons lewe moet stewig wees, 'n gepaste wegspringplek vir 'n reis na 'n bestemming wat vervulling en vrede bring.
Daar is baie stemme wat baie feite, weergawes van die waarheid en toekomsmoontlikhede aan ons uitbasuin. Materialiste en ateïste sê hierdie wêreld is al wat ons het, en hierdie lewe die enigste vorm van bestaan. Niks anders maak saak nie.
Die Christelike geloof bou op die openbaring van God in Jesus Christus van Nasaret, gestuur deur die Vader en bemagtig deur die Heilige Gees. Ooggetuies het God se werk in Jesus waargeneem en dit neergeskryf. God se werk in die Ou Testament bereik sy hoogtepunt en afronding in Jesus. Kragtens Jesus se lewe en sterwe het daar vir ons versoening met God gekom, en in Jesus se opstanding het God 'n eerste demonstrasie gegee van die herskepping en nuwe lewe wat vir God se kinders en God se skepping weggelê is. God gee hierdie gawe vryelik vir almal wat glo.
Dit verg geloofsmoed om in die genadige hande van God in Christus te val en jou lewe volgens God se bedoeling in te rig. Die feite van die evangelie is robuust. Om dit te kan glo, is opsigself 'n gawe wat God in ons werk. Die aanspreek is dat God self in Jesus op hierdie aarde aangekom het, dat God se bedoelinge in Jesus – wat die dood van 'n krimineel gesterf het – vervul is. En dat God se beloftes van 'n heerlike toekoms waar is.
As jy hierteen kies, en die afgewaterde Christianity Lite van feetjies, dwergies, engele en Kersvader kies, speel jou lewe en jou verwagtinge duidelik anders uit.
Dit is waaroor 2 Petrus handel. Die brief het ten doel om gelowiges te help om die regte keuses te maak, op grond van die regte feite en data, met die belofte dat dit tot 'n heerlike bestemming sal lei.
Hierdie brief is 'n afskeidsboodskap van die apostel Petrus aan die geloofsgemeenskap in gebiede van wat vandag die moderne Turkye is: destyds Pontus, Galasië, Kappadosië, Asië en Bitinië. Dit is sy tweede brief aan die mense wat hy in 1 Petrus adresseer. Dit is waarskynlik uit Rome geskryf in die tyd van keiser Nero.
Waar die eerste brief gerig is aan hierdie gelowiges om hulle te bemoedig om standvastig in geloof te bly, midde in intimidasie, vervolging en "allerhande beproewings", word die tweede brief aan hulle gerig om die uitdaging van dwaalleraars die hoof te bied. Petrus is baie bewus van die feit dat die geloofsgemeenskap net: "met moeite (sal) ontkom aan dié wat in dwaling leef" (2 Pet. 2:18).
Hy waarsku hulle dat die vals leraars vernietigende ketterye sal insmokkel in hulle geloofsgemeenskap wat nie net tot losbandigheid kan lei nie, maar hulle selfs kan verlei om van die Here Jesus self afvallig te raak onder andere deur die wederkoms te ontken (2 Pet. 3:4).
Teenoor die dwaalleraars wil Petrus dat hulle lewe nie op "versinsels en legendes" (2 Pet. 1:16) gebou moet word nie.
Petrus is ook baie bewus van sy naderende dood (2 Pet. 1:14) en wil vir oulaas met hierdie skrywe hulle help om aan verdorwenheid te ontvlug (2 Pet. 1:4). Hy wil hulle help om te bly fokus op God se goddelike krag wat hulle alles gegee het wat hulle nodig het vir 'n toegewyde lewe (2 Pet. 1:3). Dan sal hulle nie struikel voor die uitdaging van die dwaalleraars nie (2 Pet. 1:10).
die krag van Goddie Vader wat in en vir alles voorsien (2 Pet. 1:3),
Binne hierdie groter konteks, fokus ons teks (2 Pet. 1:16-21) spesifiek daarop om te sê die getuienis oor Jesus Christus is betroubaar.
Hy herinner hulle – met helder, feitelike motivering – aan die feit dat die getuienis oor Jesus Christus volledig betroubaar is. Dit is nie maar 'n vindingryke fabel, 'n goeie storie nie.
Dit is 'n ongelooflike ryk gedeelte. Petrus praat só omvattend oor geloof. Geloof is iets wat God vir ons gee, waarvan die inhoud die hele evangelie van Jesus Christus is. Geloof is ook iets wat ons beoefen, deurdat ons vasgryp aan dié Een waarvan die evangelie ons vertel, Jesus Christus. Dit is objektief en subjektief.
Petrus koppel geloof verder onomwonde aan ons kennis van die Here en sy wil vir ons lewe. Díe kennis moet groei in inhoud en ervaring en veral in die manier waarop ons lewe – uitnemend, met insig, selfbeheersd, volhardend, toegewyd, en vol liefde beide vir ons eie mense as vir alle mense.
En Petrus laat ons op geen manier onseker oor die betroubaarheid van die inhoud van ons geloof, Jesus Christus nie. Ons kan dit eerstens selfervaar in die kragtige teenwoordigheid van die Here Jesus Christus onder ons. Ons kan Petrus se ooggetuie verslag as begronding daarvan aanvaar. En ons kan die Skrifte lees, onder leiding van die Heilige Gees, sodat die boodskap daarvan ons van binne af kan oortuig van die waarheid daarvan. Watter voorreg!
Waarom sal mens Christianity Lite doen, 'n afgewaterde vorm van 'n geestelike bewussyn in stand hou, wat so duidelik uit pas is met die feitelike bronne van ons geloof?
Geloof is nooit 'n pie in the sky, 'n hersenskim nie. Geloof is gegrond op die werklike gebeure van die verlede. Geloof trek ons in by hierdie gebeure, en laat ons moed skep.